text: Englandsruten Esbjerg-Harwich lukker
  29 april 2014 kl. 13.10
  Passagerskibsruten Esbjerg-Harwich lukker efter et markant tab af passagerer og udsigten til en ny miljølov, der vil skubbe rutens omkostninger i vejret.
  Den 29. september i år er det slut med at sejle direkte fra Esbjerg til Harwich i England med Englandsbåden. Ruten bliver lukket blandt andet efter en passagernedgang fra 300.000 om året i 1999 til kun 80.000 passagerer i 2013.
  Det sidste søm i skibskisten er dog en ny miljølov, som vil gøre det 20 millioner dyrere årligt at drive ruten. DFDS driver Englandsbåden, der begyndte at sejle til England i 1875 efter åbningen af Esbjerg Havn.
  - Ruten har en særlig historisk betydning for DFDS, så det er en meget trist dag for os alle. Vi beklager over for vores mange passagerer, der nu må se den sidste passagerrute fra Skandinavien til England lukke, siger DFDS? koncernchef, Niels Smedegaard, i en pressemeddelelse.
  FAKTA
  Ruten er ifølge DFDS blevet presset hårdt af lavprisflyruter og bortfaldet af det toldfri salg.Miljølovgivningen, der træder i kraft den 1. januar 2015, betyder, at færgen skal mindske sit svovludslip.De 130 ansatte om bord vil få job andre steder i DFDS
  
  